b'\n_START_ARTICLE_\nSilicijev dioksid\n_START_SECTION_\nBiolo\xc5\xa1ki silicijev dioksid\n_START_PARAGRAPH_\nSilicijev dioksid je v biolo\xc5\xa1kem svetu precej pogost. Pojavlja se v bakterijah, enoceli\xc4\x8dnih organizmih, rastlinah in \xc5\xbeivalih (nevreten\xc4\x8darjih in vreten\xc4\x8darjih). V teh okoljih ima mineral pogosto izjemne fizikalne lastnosti, na primer trdnost, trdoto in \xc5\xbeilavost. V \xc5\xbeivih organizmih mineral kristalizira iz nenasi\xc4\x8denih in nevtralnih raztopin pri nizkih temperaturah 0 \xe2\x80\x93 40\xc2\xa0\xc2\xb0C. Nastajanje minerala poteka v celi\xc4\x8dnih stenah organizma ali izven njih v specifi\xc4\x8dnih kemijskih reakcijah, v katere so vklju\xc4\x8dene ma\xc5\xa1\xc4\x8dobe, beljakovine in ogljikovi hidrati.\n_START_SECTION_\nVpliv na zdravje\n_START_PARAGRAPH_\nVdihavanje fino upra\xc5\xa1enega kristalini\xc4\x8dnega silicijevega dioksida tudi v zelo majhnih koli\xc4\x8dinah (maksimalna dopustna koncentracija na delovnem mestu je 0,15\xc2\xa0mg/m\xc2\xb3 ) s\xc4\x8dasoma povzro\xc4\x8di silikozo, bronhitis ali raka, ker se prah odlaga v plju\xc4\x8dih, jih stalno dra\xc5\xbei in zmanj\xc5\xa1uje njihovo kapaciteto. Silicijev dioksid se v plju\xc4\x8dih ne raztopi ali kako druga\xc4\x8de izlo\xc4\x8di, zato pomeni potencialno nevarnost predvsem za rudarje, delavce v industriji \xc5\xa1amota, stekla in cementa, livarstvu itd. Amorfnega silicijevega dioksida, na primer pirogenega, ne \xc5\xa1tejejo med povzro\xc4\x8ditelje silikoze, \xc4\x8deprav lahko v nekaterih primerih tudi on povzro\xc4\x8di neozdravljive po\xc5\xa1kodbe plju\xc4\x8d. Zakonske omejitve izpostavljenosti kremen\xc4\x8devemu prahu glede silikoze ne delajo med kristalini\xc4\x8dnim in amorfnim silicijevim dioksidom nobenih razlik._NEWLINE_Silicijev dioksid je v vseh drugih pogledih inerten in ne\xc5\xa1kodljiv. Pri zau\xc5\xbeitju ni strupen, ne spro\xc5\xa1\xc4\x8da nobenih \xc5\xa1kodljivih plinov, je netopen, neprebavljiv in nima nobene hranilne vrednosti._NEWLINE_Preu\xc4\x8devanje vpliva pove\xc4\x8dane vsebnosti silicijevega dioksida v pitni vodi je po petnajstih letih pokazalo, da verjetno zmanj\xc5\xa1uje nevarnost demence. \xc5\xa0tudija je odkrila, da se s pove\xc4\x8danjem zau\xc5\xbeitja silicijevega dioksida v pitni vodi za 10\xc2\xa0mg/dan nevarnost demence zmanj\xc5\xa1a za 11%.'